Document ID: 32014R0355

VYKONÁVACIE NARIADENIE KOMISIE (EÚ) č. 355/2014
z 8. apríla 2014,
ktorým sa mení nariadenie (ES) č. 1235/2008, ktorým sa ustanovujú podrobné pravidlá vykonávania nariadenia Rady (ES) č. 834/2007, pokiaľ ide o opatrenia týkajúce sa dovozu ekologických produktov z tretích krajín
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (1), a najmä na jeho článok 33 ods. 3 a článok 38 písm. d),
keďže:
(1)
V prílohe IV k nariadeniu Komisie (ES) č. 1235/2008 (2) je stanovený zoznam súkromných inšpekčných organizácií a štátnych inšpekčných organizácií oprávnených vykonávať kontroly a vydávať certifikáty v tretích krajinách na účely rovnocennosti. Na základe nových informácií, ktoré má Komisia od súkromných inšpekčných organizácií a štátnych inšpekčných organizácií vymenovaných v zozname v uvedenej prílohe, by sa v zozname mali vykonať určité zmeny.
(2)
Komisia preskúmala žiadosti o zaradenie do zoznamu uvedeného v prílohe IV k nariadeniu (ES) č. 1235/2008, ktoré jej boli doručené k 31. októbru 2012 a 31. októbru 2013 . Tie súkromné inšpekčné organizácie a štátne inšpekčné organizácie, v prípade ktorých sa po následnom preskúmaní všetkých doručených informácií dospelo k záveru, že spĺňajú príslušné požiadavky, by sa mali zaradiť do uvedeného zoznamu.
(3)
V článku 10 ods. 2 nariadenia (ES) č. 1235/2008 sa stanovuje, že zoznam uznaných súkromných inšpekčných organizácií a štátnych inšpekčných organizácií obsahuje všetky informácie týkajúce sa každej súkromnej inšpekčnej organizácie a štátnej inšpekčnej organizácie potrebné na overenie toho, či produkty uvádzané na trh Únie boli skontrolované súkromnou inšpekčnou organizáciou alebo štátnou inšpekčnou organizáciou uznanou v súlade s článkom 33 ods. 3 nariadenia (ES) č. 834/2007. V súlade s článkom 12 ods. 1 písm. a) nariadenia (ES) č. 1235/2008 „Institut für Marktökologie (IMO)“ oznámil Komisii zmenu svojho názvu na „IMO Swiss AG“ s účinnosťou od 1. januára 2013. Táto zmena by mala byť začlenená do prílohy IV k nariadeniu (ES) č. 1235/2008.
(4)
Ako sa stanovuje vo vykonávacom nariadení Komisie (EÚ) č. 586/2013 (3), termín na to, aby súkromné inšpekčné organizácie a štátne inšpekčné organizácie predložili výročné správy za rok 2012, bol 30. apríl 2013. Organizácia „Center of Organic Agriculture in Egypt“ neposlala svoju výročnú správu do uvedeného dátumu. Komisia poskytla organizácii „Center of Organic Agriculture in Egypt“ dodatočnú lehotu na predloženie výročnej správy, ale nedostala uvedenú správu ani do 4. novembra 2013. Vzhľadom na to by v súlade s článkom 12 ods. 2 nariadenia (ES) č. 1235/2008 mala byť organizácia „Center of Organic Agriculture in Egypt“ odstránená zo zoznamu v prílohe IV.
(5)
Príloha IV k nariadeniu (ES) č. 1235/2008 by sa preto mala zodpovedajúcim spôsobom zmeniť.
(6)
Opatrenia stanovené v tomto nariadení sú v súlade so stanoviskom Regulačného výboru pre ekologickú výrobu,
PRIJALA TOTO NARIADENIE:
Článok 1
Príloha IV k nariadeniu (ES) č. 1235/2008 sa mení v súlade s prílohou k tomuto nariadeniu.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. apríla 2014

Labels: 3
17
5
6